SKRIFTLIG FORESPØRGSEL E-0396/00

af Doris Pack (PPE-DE) til Kommissionen

(15. februar 2000)

Om: F.I.B.T.'s fjernsynsrettigheder

Det internationale bobslæde- og kælkesportsforbund F.I.B.T. (Fédération Internationale de Bobsleigh et de Tobogganing) med hovedsæde i Milano i Italien gennemfører hvert år en World Cup-løbsserie for to- og firemands bobslæder og afholder desuden Europa- og verdensmesterskaberne.

F.I.B.T. overdrager afviklingen af disse arrangementer til de enkelte nationale forbund og de ansvarlige for bobslædebanernes drift gennem en arrangørkontrakt, som de af F.I.B.T. udvalgte ansøgere må acceptere.

Ifølge pkt. 1.13.4. i F.I.B.T.'s internationale reglement er F.I.B.T. eneejer af samtlige fjernsyns-, film-, video-, radio- og nye medierettigheder, herunder også uden ansvar for fuldstændigheden CD-rom- og Internetrettigheder for alle F.I.B.T.-arrangementer.

F.I.B.T. har under henvisning til denne bestemmelse i det internationale reglement indgået en langtidskontrakt med Eurosport. De lokale arrangører og nationale forbund, som bærer den samlede økonomiske risiko ved arrangementerne, forbydes at foretage en selvstændig markedsføring af senderettighederne. De lokale arrangører og forbund, der er medlem af F.I.B.T., og som arrangerer bobslædeløbene, mister dermed adgangen til økonomiske midler til den fremtidige finansiering af bobslædebanerne.

Kommissionen bedes derfor besvare følgende spørgsmål:

1. Er F.I.B.T.-reglerne og arrangørkontrakterne i strid med udviklingen i Fællesskabets retspraksis på sportsområdet?

2. Lægger F.I.B.T.-bestemmelserne hindringer i vejen for den frie udveksling af tjenesteydelser?

Svar afgivet på Kommissionens vegne af Viviane Reding

(27. marts 2000)

I henhold til Domstolens retspraksis skal sport og sportsrelaterede aktiviteter såsom tilrettelæggelse og transmission af sportsarrangementer overholde fællesskabsretten, for så vidt som de udgør en økonomisk virksomhed i den i traktatens artikel 2 anvendte betydning(1).

Fællesskabets konkurrenceregler gælder således i princippet for de tilfælde, hvor sportsforbund foretager et samlet salg af fjernsynsrettighederne til de begivenheder, der arrangeres i disses regi.

Det kan imidlertid ikke uden en forudgående grundig undersøgelse af de konkrete kendsgerninger og omstændigheder afgøres, hvorvidt et samlet salg af fjernsynsrettighederne til bobslædearrangementer er i overensstemmelse med Fællesskabets konkurrencelovgivning. I denne forbindelse bør det undersøges, om denne fremgangsmåde påvirker samhandelen mellem medlemsstater og begrænser konkurrencen på det pågældende marked i mærkbart omfang, hvilket højst sandsynligt er tilfældet, i hvert fald når det samlede salg vedrører senderettigheder til større arrangementer med et stort publikum, som sælges til en høj pris.

Hvad angår den frie udveksling af tjenesteydelser, gælder principperne om fri bevægelighed inden for det indre marked også for regler, hvis formål er at give kollektive bestemmelser for lønarbejde, men som ikke hidrører fra en myndighed.

Kommissionen har ikke modtaget nogen klager over eller anmeldelse af overtrædelser af principperne om fri bevægelighed (især fri bevægelighed for tjenesteydelser) i forbindelse med bobslædearrangementer eller et samlet salg af fjernsynsrettighederne hertil. Da Kommissionen i øjeblikket behandler samlet salg af fjernsynsrettigheder til andre sportsarrangementer, og resultatet af denne behandling også vil være af interesse for det samlede salg af fjernsynsrettigheder til bobslædearrangementer, agter den ikke på nuværende tidspunkt at undersøge dette spørgsmål nærmere.

(1) Jf. sag nr. 36/74 (Walrave) af 12/12/1974 og sag C-415/93 (Bosman) af 15/12/1995.